DCC กำไรโดดเด่นต่อเนื่อง
มีการประเมิน DCC ว่าแนวโน้ม Q4/64 คาดยอดขายจะเติบโตเล็กน้อย 1,974 ล้านบาท เพิ่มขึ้น 8% จากไตรมาสก่อน  และเพิ่มขึ้น 5% เมื่อเทียบกับงวดเดียวกัน
มีการประเมิน DCC ว่าแนวโน้ม Q4/64 คาดยอดขายจะเติบโตเล็กน้อย 1,974 ล้านบาท เพิ่มขึ้น 8% จากไตรมาสก่อน  และเพิ่มขึ้น 5% เมื่อเทียบกับงวดเดียวกัน
7 ม.ค. 2565

คุณค่าบริษัท       
มีการประเมินต่อ บริษัท ไดนาสตี้เซรามิค จำกัด (มหาชน) หรือ DCC ว่าแนวโน้มไตรมาส 4 ปี 2564 คาดจะกลับมาเติบโต หลังจากที่มีการคลายล็อกดาวน์ เริ่มเปิดประเทศ ส่งผลให้ความต้องการกระเบื้องปูพื้นรวมที่อั้นมาช่วงโควิด-19 ระบาด การบูรณะ ซ่อมแซมหลังน้ำท่วมในหลายพื้นที่ และปรับเพิ่มราคาเพื่อสะท้อนต้นทุนที่สูงขึ้น คาดยอดขายจะเติบโตเล็กน้อย 1,974 ล้านบาท เพิ่มขึ้น 8% จากไตรมาสก่อน  และเพิ่มขึ้น 5% เมื่อเทียบกับงวดเดียวกันของปีก่อน
ขณะที่ อัตรากำไรขั้นต้น คาดจะรักษาระดับได้ดี 44.2% จาก 44.2% ในไตรมาสก่อน และดีขึ้นจากปีก่อน 41.8% จากการปรับราคาขึ้นประมาณ 1.5% รองรับต้นทุนก๊าซที่ปรับขึ้น
ทั้งนี้ทำให้ทาง บล.เมย์แบงก์ รวมแล้วคาด กำไรไตรมาส 4 ปี 2564 จะกลับมาเติบโตได้ราว 388 ล้านบาท เพิ่มขึ้น 6% จากไตรมาสก่อน และเพิ่มขึ้น 7% เมื่อเทียบกับงวดเดียวกันของปีก่อน
ส่วนในปี 2564 ทาง DCC ได้ออกผลิตภัณฑ์ใหม่ที่มีขนาดใหญ่ลวดลายสวยงาม ทดแทนการนำเข้า ซึ่งมีกำไรดีเช่น กระเบื้องปูพื้นขนาด 60×120 ซม. รวมถึง 80×80 ซม. และ 40×80 ซม.
ขณะที่ในต้นปี 2565 ได้ออกกระเบื้องพอร์ซเลน ขนาด 60×60 ซม. เป็นผู้ผลิตรายแรกของไทย เพื่อทดแทนตลาดนำเข้าปี 2564 แม้ว่าต้นทุนก๊าซจะปรับสูงขึ้น แต่การออกผลิตภัณฑ์ใหม่ และปรับเพิ่มราคาจะทำให้อัตรากำไรขั้นต้นอยู่ในเกณฑ์ดีประมาณ 43.6% ทำให้ยอดขายปี 2564 แม้ว่าจะอ่อนตัวลง 1% เหลือ 8,400 ล้านบาท แต่กำไรสามารถเติบโตได้ 7% สู่ระดับ 1,700 ล้านบาท เพิ่มจากประมาณการเดิม 1,680 ล้านบาท เล็กน้อย
แนวโน้มปี 2565 DCC ได้ปรับราคาสินค้ากลุ่มพรีเมี่ยมขึ้นอีก 4% เราคาดยอดขายจะเติบโตได้ 4% สู่ระดับ 8,719 ล้านบาท ต่ำกว่าประมาณการของผู้บริหารที่คาดจะเติบโต 5%-10% และคาดกำไรอยู่ที่ 1,777 ล้านบาท เติบโต 5%
โดยผลประกอบการในปี 2564 และปี 2565 จะเติบโตอย่างต่อเนื่องตามยอดขายที่เพิ่มขึ้น และหากดูจากการประเมินของนักวิเคราะห์พบว่าจะทำสถิติใหม่ เพราะหากย้อนกลับไปดูผลประกอบการตั้งแต่ปี 2561 จนถึงปัจจุบันปรับตัวขึ้นเรื่อย ๆ โดยในปี 2561 มีกำไรสุทธิ 978.75 ล้านบาท ต่อมาในปี 2562 มีกำไรสุทธิ 972.79 ล้านบาท ขณะที่ในปี 2563 มีกำไรสุทธิ 1,585.34 ล้านบาท ส่วนในงวด 9 เดือนแรกของปี 2564 มีกำไรสุทธิแล้ว 1,312.83 ล้านบาท
สิ่งสำคัญ DCC มีฐานะการเงินแข็งแกร่ง สัดส่วนหนี้ต่อทุนต่ำเพียง 0.20 เท่า คาดไตรมาส 4 ปี 2564 และปี 2565 จะจ่ายปันผล 100% ของกำไร โดยหุ้นมีอัตราเงินปันผลตอบแทนสูง ปี 2564 เท่ากับ 6.1% และเพิ่มเป็น 6.5% ในปี 2565 คงแนะนำ “ซื้อลงทุน” ประเมินราคาเป้าหมาย 3.50 บาท
….
ผู้ถือหุ้นรายใหญ่
รายชื่อกรรมการ